
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  17 iunie 2008               

Pl-x  241 /2008                     


A V I Z

asupra  propunerii legislative privind sondajele de opinie 
                 În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind sondajele de opinie, trimisă cu adresa nr. Pl-x 241 din 22.04.2008  şi înregistrată cu nr.31/390 din 23.04.2008.
 Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 
Senatul, în calitate de primă Cameră sesizată, a respins propunerea legislativă în şedinţa din 15 aprilie 2008.   
Propunerea legislativă are ca obiect adoptarea unor reglementări cu privire la institutele de sondare a opiniei publice şi sondajele de opinie date publicităţii, având ca scop evitarea manipulării electoratului.
Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă  în şedinţa din  17 iunie 2008.

 Membrii comisiei au examinat iniţiativa legislativă supusă avizării, expunerea de motive, avizul favorabil, cu observaţii şi propuneri, al Consiliului Legislativ, nr.1746 din 17.12.2007, precum şi punctul de vedere al Guvernului transmis cu adresa nr.289/30.01.2008,  prin care nu susţine  adoptarea acestei iniţiative legislative, întrucât propunerea legislativă instituie obligaţii pentru C.N.A. care exced limitele de competenţă prevăzute în Legea audiovizualului nr.504/2002, cât şi pentru că în Codul audiovizual, adoptat prin decizia C.N.A., sunt cuprinse norme privind etica jurnalistică şi norme privind prezentarea sondajelor de opinie.
                 Pentru considerentele arătate, în urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă  a propunerii legislative.
În raport de obiectul şi conţinutul reglementării,  propunerea legislativă  face parte din categoria legilor ordinare.
                                          PREŞEDINTE,                               SECRETAR,

                                          Sergiu ANDON                              George BĂEŞU
 Consilier,  C. Păduroiu

